വൈദ്യുതി മേഖലയില് 3.98 കോടി രൂപയുടെ നഷ്ടം കോട്ടയം: കനത്ത കാറ്റും മഴയും ഉരുള്പ്പൊട്ടലും മൂലം ജില്ലയില് വൈദ്യുതി മേഖലയിലുണ്ടായത് 3.98 കോടി രൂപയുടെ നഷ്ടം. കൂട്ടിക്കല്, ഈരാറ്റുപേട്ട, പൂഞ്ഞാര്, മുണ്ടക്കയം, എരുമേലി, പാറത്തോട്, കാഞ്ഞിരപ്പള്ളി എന്നിവിടങ്ങള് ഉള്പ്പെടുന്ന പാലാ സര്ക്കിളില് 3.20 കോടി രൂപയുടെയും കോട്ടയം സര്ക്കിളില്പ്പെട്ട മണിമല, പത്തനാട് സെക്ഷനുകളിലായി 78 ലക്ഷം രൂപയുടെയും നഷ്ടമുണ്ടായതായാണ് പ്രാഥമിക കണക്ക്. 1,04,809 ഉപഭോക്താക്കളെയാണ് വൈദ്യുതിയുമായി ബന്ധപ്പെട്ട പ്രശ്നങ്ങള് ബാധിച്ചത്. 853 ട്രാന്സ്ഫോര്മറുകള്ക്ക് കേടുപാട് സംഭവിച്ചു. 185 ഹൈടെന്ഷന് പോസ്റ്റുകളും 241 ലോ ടെന്ഷന് പോസ്റ്റുകളും ഒടിഞ്ഞു. പത്തര കിലോമീറ്റര് ഹൈടെന്ഷന് ലൈനുകള്ക്കും 15.5 കിലോമീറ്റര് ലോടെന്ഷന് ലൈനുകള്ക്കും നാശമുണ്ടായി. കോട്ടയം സര്ക്കിളിലെ കേടുപാടുകള് വ്യാഴാഴ്ചയോടെ പരിഹരിച്ചു പാലാ സര്ക്കിളിലെ പ്ലാപ്പിള്ളി, വടക്കേമല, മുണ്ടക്കയം, കൂട്ടിക്കല് ടൗണ്, ഏഴേക്കര്, ഉറുന്പിക്കര എന്നിവിടങ്ങളിലെ 946 കണക്ഷനുകളൊഴികെ ബാക്കിയുള്ള ഇടങ്ങളില് വൈദ്യുതി ബന്ധം പുനഃസ്ഥാപിച്ചതായി കെഎസ്ഇബി അധികൃതര് അറിയിച്ചു.